**Z A P I S N I K**

**sa sjednice Skupštine trgovačkog društva KOMAG d.o.o. Magadenovac,**

**održane dana 27. siječnja 2021. godine u prostorijama KOMAG d.o.o. Magadenovac, Glavna 1,**

**s početkom u 14,00 sati**.

Skupštinu otvara predsjednik Skupštine Stjepan Živković, pozdravlja sve prisutne i utvrđuje da su Skupštini nazočni članovi Skupštine:

* Marin Lisec – predsjednik Općinskog vijeća, član
* Tomislav Kusturić – potpredsjednik Općinskog vijeća, član

Sjednici je nazočna Jasna Živković, direktorica Društva

Zapisnik vodi: Ivana Perić.

Predsjednik Skupštine pozdravlja novog člana Skupštine - Tomislava Kusturića koji je imenovan Odlukom o izmjenama i dopunama Odluke o imenovanju članova Skupštine komunalnog društva KOMAG d.o.o. Magadenovac, umjesto preminulog člana Skupštine Davorina Gašparića, na 23. sjednici općinskog vijeća Općine Magadenovac održanoj 18. siječnja 2021. godine.

Predsjednik Skupštine poziva sve nazočne da ustanu i minutom šutnje odaju počast preminulom članu Skupštine KOMAG-a Davorinu Gašpariću.

Predsjednik Skupštine zatim konstatira da su nazočni svi članovi Skupštine i da će sve Odluke biti pravovaljano donesene te predložio slijedeći

**DNEVNI RED:**

1. Donošenje Financijskog plana za razdoblje 01.01.2021. do 31.12.2021.

2. Usvajanje Plana i Programa rada u 2021. godini

3. Usvajanje Plana nabave za 2021. godinu

4. Donošenje Odluke o Izmjeni Odluke o imenovanju potpisnika dokumenata KOMAG d.o.o.

5. Različito

Dnevni red je jednoglasno usvojen te se prelazi na rad prema utvrđenom dnevnom redu.

*S obzirom na dnevni red predsjednik obavještava ostale članove Skupštine da neće sudjelovati u raspravi i izuzima se iz odlučivanja pod točkom 1. i 2. dnevnog reda. Predsjedanje Skupštinom preuzima Marin Lisec.*

**Točka 1. Donošenje Financijskog plana za razdoblje 01.01.2021. do 31.12.2021.**

Prijedlog Financijskog plana za razdoblje 01.01.2021. do 31.12.2021. godine dostavljen je svim članovima Skupštine u pisanom obliku, a dodatno obrazloženje iznijela je direktorica KOMAG d.o.o. Magadenovac, Jasna Živković, koja je detaljnije obrazložila pojedine stavke Financijskog plana. Naglasila je da se u 2021. godini planira porast prihoda, obzirom da će KOMAG povećati i proširiti obim poslova u odnosu na prošlu godinu. To se posebno odnosi na popravak i održavanje nerazvrstanih cesta i na strojno krčenje bankina nerazvrstanih cesta.

Istovremeno sa porastom prihoda, porast će i rashod poslovanja. Istaknula je da će prihodi ovisiti o pruženim uslugama i izvršenim radovima, najvećim dijelom, Općini Magadenovac te uslugama pravnim i fizičkim osobama.

Rashodi su, uglavnom, vezani za plaće i doprinose na plaće radnika, materijalne troškove za rezervne dijelove i materijal, troškove za gorivo, za računovodstvene usluge te troškove za leasing za traktor New Holland T5.95 HD. Leasing za traktor je na razdoblje od 5 godina, odnosno 60 rata.

Ujedno je napomenula da je u siječnju otplaćena posljednja rata leasinga za teretno kombi vozilo te kombi vozilo više nije u vlasništvu leasing kuće (društvo Euroleasing, odnosno Agram Leasing d.o.o.), već Komag-a.

Obzirom na povećanje obima posla (popravak nerazvrstanih cesta i strojno krčenje bankina nerazvrstanih cesta) planirano je i povećanje troškova za nabavu kamenog materijala za nasipanje udarnih rupa i ravnanje te povećanje troškova za gorivo i potrošni materijal za traktor. Također, ukoliko bude mogućnosti do kraja godine, planirana je i nabava komunalnog malčera na ruci za održavanje bankina nerazvrstanih cesta.

Predviđeni rashodi u financijskom planu prilagodit će se mogućnostima ostvarivanja prihoda, istaknula je direktorica Društva.

U 2021. godini planirani su prihodi u iznosu od 1.482.000,00 kuna, a rashodi u iznosu od 1.226.000,00 kuna.

Predsjedavajući Skupštine Marin Lisec otvara raspravu po iznesenom financijskom planu za 2021. godinu.

Tomislav Kusturić pozdravlja prisutne i smatra da nabava traktora pokazuje da društvo dobro posluje. Također smatra i da je potrebno nabaviti traktorski malčer na ruci obzirom da će KOMAG za potrebe Općine Magadenovac strojno održavati preko 50 km bankina nerazvrstanih cesta, a postojeći bočni malčer to ne može odraditi.

Marin Lisec zadovoljan je radom i cjelokupnim poslovanjem Društva, što pokazuje i proširenje obima pružanja usluga Općini Magadenovac. Isto tako, smatra da su prihodi i rashodi Društva realno planirani kao i planirana dobit te da je važno da društvo nastavi s pozitivnim poslovanjem i u ovoj godini. Također podržava i nabavu novog malčera.

Kako se više nitko nije javio za raspravu, predsjednik Skupštine daje na glasovanje donošenje Financijskog plana za razdoblje 01.01.2021. do 31.12.2021.

Nakon glasovanja, predsjedavajući Skupštine konstatira da je **s dva glasa** donesen

*FINANCIJSKI PLAN ZA RAZDOBLJE 01.01.2021. DO 31.12.2021.*

**Točka 2. Usvajanje Plana i Programa rada u 2021. godini**

Prijedlog Plana rada za 2021. godinu dostavljen je svim članovima Skupštine u pisanom obliku.

Predloženi Plan rada za 2021. godinu detaljno je iznijela direktorica Društva istaknuvši da će KOMAG d.o.o. izvršavati poslove koji su povjereni od strane Općine Magadenovac temeljem Ugovora o obavljanju komunalnih djelatnosti te vršiti pružanje komunalnih usluga građanima i pravnim osobama na području Općine, ali i pravnim osobama koje nisu na području općine, ako iskažu potrebu za uslugama Društva.

Planirane aktivnosti odnose se na: održavanje nerazvrstanih cesta, održavanje javnih površina na kojima nije dopušten promet motornih vozila, održavanje građevina javne odvodnje oborinskih voda, održavanje javnih zelenih površina, održavanje građevina i uređaja javne namjene, održavanje groblja, održavanje čistoće javnih površina, usluge ukopa, održavanje društvenih domova, ugradnja i održavanje komunalne opreme i sanacija divljih odlagališta te na usluge ostalim fizičkim i pravnim osobama po pozivu ili zahtjevu.

Svaku od ovih aktivnosti, direktorica Društva je posebno detaljnije objasnila. Dodala je i da je tijekom 2021. godine planirano i nadalje provoditi sigurnost i edukaciju radnika posebno po pitanju zaštite na radu i zaštite od požara. Poslove Zaštite na radu i Zaštite od požara odrađivati će ovlaštena tvrtka, a svi radnici će redovito obavljati liječničke preglede, sukladno Zakonu, u ovlaštenim ustanovama radi utvrđivanja radne sposobnosti. Isto tako, radnici imaju pravo na zaštitnu odjeću i obuću i zaštitna sredstva za rad na siguran način, a sva vozila, strojeve i alate pregledavaju i servisiraju za to nadležne osobe.

Na kraju je istaknula da je glavni cilj Društva pružiti što kvalitetniju uslugu održavanja komunalne infrastrukture glavnom osnivaču Općini Magadenovac koristeći vlastite tehničke i ljudske potencijale, ali, isto tako, biti na usluzi svim stanovnicima Općine Magadenovac kao i pravnim osobama u zadovoljavanju njihovih potreba koje su u nadležnosti komunalnog društva KOMAG d.o.o. te predstaviti Društvo kao pouzdano, stabilno, s čvrstim materijalnim, financijskim i tehnološkim pretpostavkama za daljnji razvoj u obavljanju komunalnih djelatnosti.

Predsjedavajući Skupštine Marin Lisec, otvara raspravu po predloženom Planu rada za 2021. godinu.

Tomislav Kusturić slaže se sa iznesenim Planom i Programom rada i predlaže da se, obzirom na povećani obim posla u sezoni košenja (od početka travnja do kraja listopada), kojeg postojeći radnici KOMAG-a vremenski ne stignu odraditi, ali i iskustva iz prethodnih godina, dodatno zaposli jedan do dva radnika na određeno vrijeme. Ukoliko dozvoli financijska situacija, moglo bi se razmisliti i o zapošljavanju jedne osobe na neodređeno vrijeme povećanog broja ukopa umrlih osoba.

Marin Lisec slaže se sa svime navedenim i prihvaća prijedlog o mogućnosti dodatnog zapošljavanja. Dodao je i da bi to bilo potrebno obzirom da je povećan obim posla, a i broj ukopa se stalno iz godine u godinu povećava

Obzirom da se više nitko nije javio za riječ, predsjedavajući Skupštine daje na glasovanje Plan i Program rada u 2021. godini.

Nakon glasovanja, predsjedavajući Skupštine utvrđuje da je **s dva glasa** usvojen

*PLAN I PROGRAM RADA U 2021. GODINI*

**Točka 3. Usvajanje Plana nabave za 2021. godinu**

U prostoriju za sastanke je pozvan Stjepan Živković, predsjednik Skupštine koji nastavlja s daljnjim radom Skupštine.

Prijedlog Plana nabave za 2021. godinu dobili su svi članovi Skupštine u pisanom obliku.

Obrazloženje Plana nabave dala je Jasna Živković koja navodi da je u Planu nabave navedeno sve ono što se planira nabaviti u 2021. godini. Isto tako, navodi i da je Plan nabave u skladu sa financijskim planom te da će se objaviti u Elektroničkom oglasniku javne nabave i na web stranici.

Najveća stavka u Planu nabave je nabava traktorskog malčera (na ruci). Značajnu stavku čini i nabava građevinskog materijala (šljunka, pijeska i kamena i.dr.) te rezervnih dijelova i usluge tekućeg i investicijskog održavanja.

Izvršenje Plana nabave svakako će ovisiti o priljevu financijskih sredstava, odnosno naplati izvršenih radova i usluga.

Stjepan Živković je podržao nabavu traktorskog malčera na ruci jer će njegovom kupovinom Komag moći pružati bolje usluge održavanja bankina nerazvrstanih cesta i kanala.

Marin Lisec također smatra da kupovina malčera na ruci opravdana i potrebna.

Obzirom da se više nitko nije javio za riječ, predsjednik Skupštine daje na glasovanje Plan nabave za 2021. godinu.

Nakon glasovanja, predsjednik Skupštine utvrđuje da je **jednoglasno** usvojen

*PLAN NABAVE ZA 2021. GODINU*

**Točka 4. Donošenje Odluke o Izmjeni Odluke o imenovanju potpisnika dokumenata**

 **KOMAG d.o.o.**

Prijedlog Odluke o Izmjeni Odluke o imenovanju potpisnika dokumenata KOMAG d.o.o. članovi Skupštine primili su na sjednici.

Predsjednik Skupštine upoznaje članove Skupštine da se Odluka o imenovanju potpisnika dokumenata KOMAG d.o.o. mijenja zbog preminulog Davorina Gašparića koji je bio jedan od potpisnika dokumenata. Za potpisnika dokumenata predlaže Marina Liseca.

Obzirom da se više nitko nije javio za riječ, predsjedavajući Skupštine daje na glasovanje Odluku o Izmjeni Odluke o imenovanju potpisnika dokumenata KOMAG d.o.o.

Nakon glasovanja, predsjedavajući Skupštine utvrđuje da je **jednoglasno** usvojena

*ODLUKA O IZMJENI ODLUKE O IMENOVANJU POTPISNIKA DOKUMENATA KOMAG D.O.O.*

**Točka 5. Različito**

Predsjednik Skupštine upoznao je članove sa prijedlogom općinskog načelnika Općine Marijanci da Općina Magadenovac i Općina Marijanci dogovore suradnju na komunalnim poslovima te da povjeri obavljanje dijela komunalnih djelatnosti KOMAG-u. Naglasio je i da pravi dogovori i pregovori oko svega ovoga tek slijede u narednim mjesecima.

Kako više nije bilo pitanja i prijedloga, predsjednik Skupštine zaključio je rad Skupštine u 15,30 sati.

U Magadenovcu, 27.1.2021. godine

Zapisničar: Predsjednik Skupštine:

Ivana Perić v.r. Stjepan Živković v.r.